**Chlorid chromitý** (CrCl3) tvorí v bezvodom stave červenofialové (broskyňovo) lesklé lístočky, ktoré možno pri červenom svetle v prúde chlóru prečisťovať sublimáciou. Bez prítomnosti chlóru dochádza k čiastočnému rozkladu na chlorid chromnatý a chlór. Vo vode a etanole sa rozpúšťa veľmi obmedzene a to aj za varu. Rozpúšťa sa však, ak je v kvapaline prítomné aspoň malé množstvo chloridu chromnatého a to dokonca za uvoľňovania tepla (vzniká tmavozelený roztok hexahydrátu). Rozpustnejší je ďalej aj bez pridania chloridu chromnatého v metanole, dietyléteri a acetóne. Má sladkastú chuť. Hydráty majú zložitejšiu komplexnú povahu a ich štruktúra je podrobnejšie popísaná nižšie.

Hydráty chloridu chromitého
---------------------------

Dihydrát chloridu chromitého
Z vodného roztoku kryštalizuje tmavozelený hexahydrát chloridu chromitého CrCl3 • 6 H2O, ktorý má oktaedrické ligandové pole okolo centrálneho atómu Cr3+. Zráža sa reakciou s dusičnanom strieborným podľa stechiometrickej reakcie zrazí len jeden z prítomných chloridových aniónov, čo znamená, že zvyšné 2 musia byť vo zlúčenine viazané komplexne. Štruktúrne správny zápis vzorca vystihuje preto tvar [Cr(H2O)4Cl2]Cl • 2 H2O, systematicky sa táto zlúčenina potom nazýva *dihydrát chloridu tetraaqua-dichloridochromitého*. Okrem tejto zlúčeniny, ktorú možno považovať za hexahydrát chloridu chromitého, existujú však aj jej ďalšie 2 hydrátové izoméry.

Existuje ďalej zelená zlúčenina so vzorcom [Cr(H2O)5Cl]Cl2 • H2O (*hydrát dichloridu pentaaqua-chloridochromitého*) a sivomodrý [Cr(H2O)6]Cl3 (trichlorid hexaaquachromitý). Rozlíšenie týchto zlúčenín od seba sa vykonáva už vyššie spomenutým zrážaním s dusičnanom strieborným a podľa množstva zrazeného chloridu strieborného je možné zo stechiometrickej rovnice jednoducho vypočítať, o ktorý z týchto hydrátov ide:

[Cr(H2O)4Cl2]Cl + 3 AgNO3 → [Cr(H2O)4Cl2]NO3 + 2 AgNO3 + AgCl↓
[Cr(H2O)5Cl]Cl2 + 3 AgNO3 → [Cr(H2O)5Cl](NO3)2 + AgNO3 + 2 AgCl↓
[Cr(H2O)6]Cl3 + 3 AgNO3 → [Cr(H2O)6](NO3)3 + 3 AgCl↓
Ak sa nechá chlorid chromitý kryštalizovať z roztokov ochladzovaných pod 6 °C, tak z nich kryštalizuje v podobe dekahydrátu chloridu chromitého CrCl3 • 10 H2O.

[Cr(H2O)6]Cl3
[Cr(H2O)5Cl]Cl2.H2O
[Cr(H2O)4Cl2]Cl.2H2O

Príprava
--------

V bezvodom stave je možné chlorid chromitý pripraviť vedením suchého chlóru cez kovový chróm zahriaty do červeného žiaru. Jedná sa síce o exotermickú reakciu, tá však neprodukuje toľko tepla, aby sa následne sama udržala v chode:

2 Cr + 3 Cl2 → 2 CrCl3
Ďalším spôsobom prípravy je vedenie suchého chlóru cez zmes oxidu chromitého Cr2O3 a uhlie zahriatych k žiaru:

Cr2O3 + 3 C + 3 Cl2 → 2 CrCl3 + 3 CO
Ďalšou možnosťou je zahrievanie oxidu chromitého s chloridom uhličitým CCl4 alebo dichloridom disírnatým S2Cl2:

Cr2O3 + 3 CCl4 → 2 CrCl3 + COCl2
2 Cr2O3 + 6 S2Cl2 + 9 O2 → 4 CrCl3 + 12 SO2

Reakcia a použitie
------------------

Bezvodý chlorid chromitý reaguje s inými zlúčeninami za vzniku ďalších chromitých zlúčenín. Žíhaním na vzduchu prechádza do zeleného oxidu chromitého. Pôsobením sírovodíka H2S, amoniaku NH3 alebo fosfánu PH3 za žiaru ho možno previesť na zlúčeniny s príslušným aniónom.

4 CrCl3 + 3 O2 → 2 Cr2O3 + 6 Cl2
2 CrCl3 + 3 H2S → Cr2S3 + 6 HCl
CrCl3 + NH3 → CrN + 3 HCl
CrCl3 + PH3 → CrP + 3 HCl
Chlorid chromitý je Lewisovou kyselinou, ktorá patrí tzv. tvrdé kyseliny a tvorí veľmi často zlúčeniny typu [CrCl3L3], kde L je Lewisova báza. Napríklad reakciou s pyridínom vzniká adukt:

CrCl3 + 3 C5H5N → [CrCl3(C5H5N)3]
S roztavenými chloridmi alkalických kovov, ako napríklad chloridom draselným, dáva chlorid chromitý oktaedrické komplexy typu hexachloridochromitanu draselného K3[CrCl6] alebo pri väčšom množstve chloridu chromitého dáva nonachloridochromitan draselný CrCl3K3[Cr2Cl9], ktorý je tiež oktaedrický, ale v ktorom sú 2 atómy chrómu spojené cez 3 atómy chlóru mostíkovou väzbou. Chlorid chromitý sa používa ako prekurzor pre veľké množstvo zlúčenín, napríklad bis(benzén)chrómu, analóg ferocénu:

Jedno z použití chloridu chromitého v organickej syntéze je jeho redukcia na chlorid chromnatý CrCl2 priamo v reakčnej zmesi a používa sa ako činidlo na (**A**) redukciu alkyl halogenidov a (**B**) syntézu (trans)-alkenyl halogenidov. Reakcia sa zvyčajne vykonáva pomocou dvoch molov chloridu chromitého na mol tetrahydridohlinitanu lítneho Li[AlH4], aj keď v prípade vodného roztoku stačí zinok a kyselina chlorovodíková.

Chlorid chromitý sa ako Lewisova kyselina takisto využíva na katalýzu nitrózo Diels-Alderových reakcií.

Podobné látky
-------------

* Bromid chromitý
* Fluorid chromitý
* Jodid chromitý
* Chlorid chromičitý
* Chlorid chrómnatý
* Chlorid molybdénitý
* Chlorid volfrámitý

Zdroj
-----

*Tento článok je čiastočný alebo úplný preklad článku Chlorid chromitý na českej Wikipédii.*

Literatúra
----------

* VOHLÍDAL, Jiří; ŠTULÍK, Karel; JULÁK, Alois. *Chemické a analytické tabuľky*. 1. vyd. Praha : Grada Publishing, 1999. ISBN 80-7169-855-5.
* Dr. Heinrich Remy, *Anorganická chémia, 2. diel*. Preklad Milan Drátovský, Zdeněk Hauptman, Jiří Hejduk, Vladimír Machálek, Lieselotta Pačesová. 1. vyd. Praha : SNTL, 1961. (český)

| * z
* d
* u
Chloridy s prvkom v oxidačnom čísle III. |
| --- |
| 
* Chlorid americitý (AmCl3)
* Chlorid antimonitý (SbCl3)
* Chlorid arzenitý (AsCl3)
* Chlorid bizmutitý (BiCl3)
* Chlorid boritý (BCl3)
* Chlorid ceritý (CeCl3)
* Chlorid dusitý (NCl3)
* Chlorid erbitý (ErCl3)
* Chlorid europitý (EuCl3)
* Chlorid fosforitý (PCl3)
* Chlorid gadolinitý (GdCl3)
* Chlorid galitý (GaCl3)
* Chlorid hlinitý (AlCl3)
* Chlorid holmitý (HoCl3)
* Chlorid chromitý (CrCl3)
* Chlorid inditý (InCl3)
* Chlorid iriditý (IrCl3)
* Chlorid joditý (ICl3)
* Chlorid lantanitý (LaCl3)
* Chlorid lutecitý (LuCl3)
* Chlorid manganitý (MnCl3)
* Chlorid molybdénitý (MoCl3)
* Chlorid neodymitý (NdCl3)
* Chlorid niklitý (NiCl3)
* Chlorid niobitý (NbCl3)
* Chlorid osmitý (OsCl3)
* Chlorid plutonitý (PuCl3)
* Chlorid prazeodymitý (PrCl3)
* Chlorid prometitý (PmCl3)
* Chlorid rénitý (ReCl3)
* Chlorid róditý (RhCl3)
* Chlorid ruténitý (RuCl3)
* Chlorid samaritý (SmCl3)
* Chlorid skanditý (ScCl3)
* Chlorid tálitý (TlCl3)
* Chlorid terbitý (TbCl3)
* Chlorid titanitý (TiCl3)
* Chlorid túlitý (TmCl3)
* Chlorid uránitý (UCl3)
* Chlorid vanaditý (VCl3)
* Chlorid volfrámitý (WCl3)
* Chlorid yterbitý (YbCl3)
* Chlorid ytritý (YCl3)
* Chlorid zirkonitý (ZrCl3)
* Chlorid zlatitý (AuCl3)
* Chlorid železitý (FeCl3)

 |